[{"text_idx": "#000000", "text": "Bihar hasiko da hondartzen denporaldia, irailaren 30era arte."}, {"text_idx": "#000001", "text": "Bizkaiko Foru Aldundiak herrialdeko hondartzetan udarako atondu dituan azpiegituren eta bertan zerbitzua emongo daben beharginen inguruko datuak emon ditu, 2019ko denporaldia hastear dagoan ezkero. Bagila hasteagaz batera zabalduko ditue zerbitzuok, eta irailaren 30era arte herritar guztien esku egongo dira."}, {"text_idx": "#000002", "text": "273 personak egingo dabe behar Bizkaiko hondartzetan udan, tartean 154 soroslek. Egunotan egin ditue sorosleak aukeratzeko probak. 30 hondartzain be egongo dira, eta garbiketaz arduratuko diran 89 lagun. Erabiltzaileek 7,8ko notea ipini deutsie Bizkaiko hondartzei, eta, hain zuzen be, segurtasuna (8,72) eta garbitasuna (7,62) izan dira ondoen balorautako alderdiak."}, {"text_idx": "#000006", "text": "Hondartza Denontzat ekimena, bestetik, 2003tik dago martxan, eta aurten garagarrilean eta abuztuan egongo da, 11:15etik 18:45era Ereaga, Plentzia, Gorliz, Laidatxu, Lekeitio eta Ondarroako hondartzetan. Zerbitzu horri esker, mobikortasun arazoak dituenek hondartzaz eta bainuaz disfrutau leikie."}, {"text_idx": "#000007", "text": "Euskal Autonomi Erkidegoko kostaldean 36 bainu-eremu dagoz, eta Arabako urtegietan, beste bost. Horreetan guztietan laginak hartuko ditue Jaurlaritzako Osasun Sailak eta Ura Agentziak astero, mikrobiologia-analisia egiteko. Horren bidez jakingo da unean-unean hondartzen garbitasuna zelakoa dan."}, {"text_idx": "#000008", "text": "Orokorrean, EAEko bainu-eremuetako uren kalidadea oso ona dala dino Jaurlaritzeak, baina hori aldatu egin leiteke, normalean eguraldi nahasi edo zantarraren eraginez. Horregaitik, uraren kalidadea jagotea eta asteroko analisiak egitea beharrezkotzat jo dabe. Kalidadean gorabeheraren bat egon ezkero, berehala zabalduko dabe abisua."}]